Diphiri di ile tša ntšha banna ba bagaditšong ka dirapeng, ba buša phuthego ya kgobokana lebitleng tirelo ya tšwela pele. Kgabagareng ya tirelo setagwa sa rutlomologa ka mahlapa a magolo go tšwa ka gare ga banna. Setagwa e be e ka ba mang ge e se morutiši Mogwane A šwahla lešaba. A iphošetša ka tenteng a re: "Afa o boditše banna bale ba gago gore mogatšago wa go go swanela ke nna Mphoaa! Sies! Mpa ye o e rwelego yona ke ya mang O sephayathethwana." O rile a sa re o swara Mmagauta ka diatla banna ba diphiri ba mo kaba, ba mo goga ba mo ntšhetša ka ntle ga dirapa. Tlhakahlakano ya tsoga gape polokong, mašata a golela godimo, ba bangwe ba latela la mogologolo la go re: "Hlogomeetse e lotwa ke mong," ba tšwa ka dirapeng ba ya magae a bona. E be e le poloko ya ngwagakgolo, ya ditiragalo tša moswananoši nageng?